26 Augustus: God het ‘n plan met jou. – Jan van der Watt - www.bybelkennis.co.za
by Mitch Kalp · Published 26/08/2017 · Updated 15/08/2017
Gal 1:11-24 (fokus 1:11-24)
Paulus se lewe lees byna soos ‘n sepie. Hier is hierdie jong talentvolle jong man wat bo almal uitstyg (1:14). Ek kan my voorstel dat die Joodse leiers vir mekaar in die geheim gesê het dat hulle hom moet dophou. Hy gaan nog diep spore in die Jodendom trap. En toe verander alles op een oomblik. Hy ontmoet Jesus en hy verloor alles wat hom so belangrik gemaak het in die oë van almal. In plaas van ‘n groot bankrekening het hy nou niks; in plaas daarvan dat die Jode vir hom die beste stoel in die sinagoge aanbied, slaan en skel hulle hom… Van dit alles sê Paulus dan: God het ‘n plan met my lewe (1:15). Daarom laat Paulus hom nie afsit nie. As dit God se plan vir hom is, loop hy die pad gehoorsaam. Hy kies hierdie nuwe lewe dan honderd maal bo die oue!
Ons koppe werk dikwels so bietjie anders. Ons dink God werk net in ons lewens as sy plan met ons planne ooreenstem; ja, as dinge gebeur soos ons dink dit moet gebeur. Ons vergeet dat God se planne groter is as wat ons planne is. Daarom hoef dit nie altyd dieselfde te wees nie. Hy sien verder en weet beter. Ons beplan ‘n dag, ‘n jaar of twee vooruit, maar Hy beplan leeftye vooruit. Daarom mag ons dag of jaarbeplanning dikwels nie uitwerk nie, bloot omdat dit nie by God se leeftyd beplanning vir ons inpas nie.
Van een ding kan jy seker wees: God het ‘n plan met jou lewe ook. Jy moet Hom net toelaat om dit uit te werk sonder om teë te stribbel. Soos Paulus moet jy Hom toelaat om jou te vat waar Hy jou wil hê, al mag dit lyk of jy baie gaan “verloor”. Regtig verloor gaan jy op die ou einde nooit nie. Daarvoor sal God sorg.
As dinge in jou lewe dus nie altyd loop soos jy wil nie, moenie te gou moedeloos word nie. Skep ten minste moed uit die feit dat God ‘n plan het met jou… en Hy sorg dat sy planne uitwerk. Daarom sal dit op die ou einde ook vir jou ten beste uitwerk.
by Mitch Kalp · Published 26/11/2017 · Last modified 14/11/2017
Laaste 7 Dae: 7,255
Laaste 30 Dae: 23,492
Laaste 365 Dae: 293,926